Taxi’s veroorsaak chaos in DurbanVerkeer Woensdag in Durban. Foto: Rescue Care Paramedics Nooddienste in Durban het Woensdag hul hande vol gehad om by ongelukstonele uit te kom, motoriste moes erge verkeer verduur en duisende pendelaars is gestrand gelaat weens ŉ taxi-staking in die stad. Lede van die taxi-organisasie Santaco het vroeg Woensdagoggend die strate ingevaar en versperrings op snelweë en hoofroetes veroorsaak. Honderde Santaco-lede het met hul taxi’s in konvooie gery na die Prospecton- industriële gebied, waar die voertuigvervaardiger Toyota se aanleg geleë is, om by die aanleg te betoog en ŉ griefstaat te oorhandig. Santaco het Toyota in ŉ verklaring daarvan beskuldig dat die vervaardiger voertuie wat vir taxi’s gebruik word, se pryse opstoot. Volgens berigte is die industrie ontevrede omdat die Toyota Quantum 10 jaar gelede teen R220 000 ingevoer is en nou plaaslik teen R450 000, sonder rente, vervaardig word. Intussen moes ŉ man wat die oggend kritieke beserings tydens ŉ voertuigongeluk opgedoen het, met ŉ helikopter na ŉ nabygeleë hospitaal geneem word. Kyle van Reenen, woordvoerder van Crisis Medical Paramedics, het gesê die ongeluk het omstreeks 07:00 op die N2-snelweg naby Umdloti plaasgevind. “ŉ Nissan 1400-bakkie het vermoedelik teen ŉ hoë spoed teen die agterkant van ŉ swaarvoertuig vasgery en die drie insittendes moes uit die wrak gesny word. Twee van die mans is met ernstige beserings in ŉ ambulans na ŉ hospitaal geneem.” Hy het gesê weens die swaar verkeer in die omgewing en paaie wat versper was, is daar besluit om die man wat kritiek beseer is met ŉ helikopter van die departement van gesondheid na die Inkosi Albert Luthuli-hospitaal te neem. Teen 09:20 kon Rescue Care Paramedics nie by ŉ ongelukstoneel in Prospecton uitkom nie weens paaie wat versper was. Hulle het bystand ontbied nadat ŉ bakkie en vragmotor op die N2 naby die Joynerweg-afrit gebots het. Russel Meiring, woordvoerder van ER24, het gesê paramedici van dié nooddienste het omstreeks 09:30 op dié toneel aangekom. “ŉ Vrou wat die bakkie bestuur het, het vermoedelik vir ŉ betoger uitgeswaai wat glo in die pad gestaan het. Sy het beheer oor die bakkie verloor en teen die vragmotor gebots.” Die vrou is met matige beserings na die Prince Mysheni-hospitaal geneem. Die presiese omstandighede rakende die botsing word ondersoek. Die polisie en metropolisie is na probleemgebiede ontplooi om die situasie te monitor.